Sangeres se familie vra gebede vir 'sonskynkind' | Maroela Media
Cindy en Marc Benson, ouers van die sangeres Candy Benson, pleit vir gebede vir hul dogter nadat sy verlede Saterdag in 'n Johannesburgse hospitaal met Covid-19-verwante longontsteking opgeneem is.
Sy word sedertdien in die hoësorgeenheid behandel. Candy (30) het verlede maand verloof geraak aan Dylan Emslie tydens die verfilming van haar jongste musiekvideo van die liedjie "7 dae in die somer".
Volgens Cindy is haar dogter verlede Saterdag per ambulans na die Netcare Olivedale-hospitaal in Johannesburg gehaas. "Benewens die longontsteking het sy ook bloedklonte op haar longe," sê Cindy.
"Candy is egter besig om verbetering te toon en die suurstof waarmee sy behandel word, word reeds stelselmatig verminder. Ons kan haar ongelukkig nog nie sien nie, maar sy is wakker en ons praat telefonies met haar."
Candy is egter nog nie buite gevaar nie en sal nog 'n week of wat in die hospitaal moet aansterk. "Ons is eintlik nog nie seker hoe lank sy nog daar behandel sal word nie, maar sy is in baie goeie hande met 'n longspesialis wat oor haar waak."
Cindy vertel Candy was baie opgewonde oor die uitreiking van haar jongste musiekvideo, al het dit plaasgevind terwyl sy in die hospitaal was.
Candy Benson en Dylan Emslie het verloof geraak tydens die skiet van haar musiekvideo vir '7 dae in die somer'. (Foto: Facebook/Candy Benson)
Dylan, self 'n musikant en kitaarspeler, het haar gehelp om die liedjie te skryf en het haar gevra om te trou tydens die verfilming van die musiekvideo in Kaapstad.
"Hy vat dit ook, nes ek en haar pa, baie sleg. Dit is sy verloofde en ons enigste kind. Ons is rasend van bekommernis, maar ons kan net bid en sterk bly vir haar onthalwe."
Sy vertel Candy doen daagliks longoefeninge en ontvang ook fisioterapie vir haar longe terwyl sy in die hospitaal is.
"Sy is van nature 'n sonstraalkind en haar positiwiteit gee aan ons af. Ons bly deurgaans op ons knieë en wil by mense pleit om saam met ons vir ons kind te bid."
Candy Benson en haar ma, Cindy. Cindy en haar man, Marc Benson, pleit om gebede vir hulle dogter terwyl sy met Covid-verwante longontsteking in die hospitaal opgeneem is. (Foto: Facebook/Candy Benson)
Ons bid vir julle en haar. Weet hoe dit voel. My suster verloor asgevolg van covid. Ons dogter dit ook gehad en ons aanstaande skoondogter het ditvook. Baie sterkte